พานิชย์เผยส่งออก -นำเข้า เม.ย.59 ย่ำแย่
พาณิชย์เผยส่งออก เม.ย.59 พลิกกลับมาหดตัว -8.0% นำเข้า -14.92% เกินดุลการค้า 721 ล้านเหรียญฯตามกระแสการค้าโลกที่ยังมีความเปราะบาง หลังเศรษฐโลกยังไม่มีความชัดเจน ประกอบกับปัจจัยด้านราคาสินค้าเกษตรและราคาน้ำมันหดตัวสูง

25 พ.ค. 2559

กระทรวงพาณิชย์ แถลงภาวะการค้าระหว่างประเทศในเดือนเม.ย.59 พลิกกลับมาหดตัว 8.0% มาที่ 15,545 ล้านเหรียญสหรัฐฯ ขณะที่การนำเข้า เม.ย. มีมูลค่า 14,824 ล้านเหรียญสหรัฐฯ หดตัว 14.92% ดุลการค้าเม.ย. เกินดุล 721 ล้านเหรียญสหรัฐฯ
ขณะที่ในช่วง 4 เดือนแรกปี 59 (ม.ค.-เม.ย.) การส่งออก มีมูลค่า 69,374 ล้านเหรียญสหรัฐฯ หดตัว 1.24% ส่วนการนำเข้า มีมูลค่า 60,464 ล้านเหรียญสหรัฐฯ หดตัว 12.73% ส่งผลให้ดุลการค้า เกินดุล 8,910 ล้านเหรียญสหรัฐฯ
ด้าน นายสุวิทย์ เมษินทรีย์ รมช.พาณิชย์ เปิดเผยว่า การส่งออกเดือนเม.ย.กลับมาหดตัวตามกระแสการค้าโลกที่ยังมีความเปราะบาง เนื่องจากการฟื้นตัวของเศรษฐโลกยังไม่มีความชัดเจน ประกอบกับปัจจัยด้านราคาสินค้าเกษตรและราคาน้ำมันหดตัวสูง จึงเป็นแรงกดดันให้มูลค่าขยายตัวต่ำกว่าปริมาณการส่งออกที่เพิ่มขึ้น ประกอบกับหลายประเทศคู่ค้าชะลอการนำเข้า และเรื่องของความผันผวนของอัตราแลกเปลี่ยน ทั้งหมดนี้เป็นปัจจัยภายนอกเชิงลบที่ส่งผลต่อมูลค่าการส่งออกของไทยอย่างหลีกเลี่ยงไม่ได้